I Statsfængslet på Kragsskovhede undersøger man nu både bygningerne og de indsatte, efter at der søndag opstod mistanke om nedgravede våben ved fængslet.

Nordjyllands Politi sendte søndag eftermiddag hunde og patruljer til stedet efter et anonymt tip - dog uden at finde noget. - Vi tager selvfølgelig sådan et tip alvorligt. Derfor undersøger vi nu de områder af fængslet, hvor politiet ikke kunne komme til i går, siger fængselsinspektør Lene Theilgaard. I går afspærrede politiet et større område - og specialuddannede hunde gik i gang med at gennemsøge stedet. TV2/Nord har været i kontakt med nogle indsatte som kan fortælle, at hele fængslet blev lukket ned øjeblikkeligt. Alle indsatte blev helt ekstraordinært låst inde på deres respektive afdelinger. Mandag aften er der ikke noget nyt om, hvorvidt der er fundet våben på fængslets område.